钦定古今图书集成/明伦汇编/官常典/第485卷 > 王轨
## 钦定古今图书集成/明伦汇编/官常典/第485卷 > 王轨

按《周书》本传，“轨，太原祁人也，小名沙门，汉司徒允之
后。世为州郡冠族，累叶仕魏，赐姓乌丸氏。父光，少雄
武，有将帅才略，每从征讨，频有战功。太祖知其勇决，
遇之甚厚。位至骠骑大将军、开府仪同三司、平原县
公。轨性质直，慷慨有远量，临事彊正，人不敢干。起家
事辅城公。及高祖即位，授前侍下士，俄转左侍上士”，
颇被识顾。累迁内史上士、内史下大夫，加授仪同三
司。自此亲遇弥重，遂处腹心之任。时晋公护专政，高
祖密欲图之，以轨沉毅有识度，堪属以大事，遂问以
可否，轨赞成之。建德初，转内史中大夫，加授开府仪
同三司，又拜上开府仪同大将军，封上黄县公，邑一
千户。军国之政，皆参预焉。五年，高祖总戎东伐，六军
围晋州，刺史崔景嵩守城北面，夜中密遣送款，诏令
轨率众应之。未明，士皆登城鼓噪，齐人骇惧，因即退
走。遂克晋州，擒其城主特进、海昌王尉相贵，俘甲士
八千人。于是遂从平并邺，以功进位上大将军，进爵
郯国公，邑三千户。及陈将吴明彻入寇吕梁，徐州总
管梁士彦频与战不利，乃退保州城，不敢复出。明彻
遂堰清水以灌之，列船舰于城下，以图攻取。诏以轨为行军总管，率诸军赴救。轨潜于清水入淮口，多竖
大木，以铁锁贯车轮，横截水流，以断其船路。方欲密
决其堰以毙之，明彻知之，惧，乃破堰遽退，冀乘决水
之势，以得入淮。比至清口，川流已阔，水势亦衰，船舰
并碍于车轮，不复得过。轨因率兵围而蹙之，惟有骑
将萧摩诃以二千骑先走，得免。明彻及将士三万馀
人，并器械辎重，并就俘获。陈之锐卒，于是歼焉。高祖
嘉之，进位柱国，仍拜徐州总管、七州十五镇诸军事。
轨性严重，多谋略，兼有《吕梁》之捷，威振敌境，陈人甚
惮之。宣帝之征吐谷浑也，高祖令轨与宇文孝伯并
从军中，进取皆委轨等，帝仰成而已。时宫尹郑译、王
端等并得幸帝，帝在军中颇有失德，译等皆预焉。军
还，轨等言之于高祖，高祖大怒，乃挞帝，除译等名，仍
加捶楚，帝因此大衔之。轨又尝与小内史贺若弼言
及此事，且言皇太子必不克负荷，弼深以为然，劝轨
陈之。轨后因侍坐，乃谓高祖曰：“皇太子仁孝无闻，复
多凉德，恐不了陛下家事。愚臣短暗，不足以论是非，
陛下恒以贺若弼有文武奇才，识度宏远，而弼比每
对臣，深以此事为虑。”高祖召弼问之，弼乃诡对曰：“皇
太子养德春宫，未闻有过，未审陛下何从得闻此言？”
既退，轨诮弼曰：“平生言论，无所不道，今者对扬，何得
乃尔翻覆？”弼曰：“此公之过也。皇太子国之储副，岂易
攸言？事有蹉跌，便至灭门之祸。本谓公密陈臧否，何
得遂至昌言！”轨默然久之，乃曰：“吾专心国家，遂不存
私计。向者对众，良实非宜。”后轨因内宴上寿，又捋高
祖须曰：“可爱好老公，但恨后嗣弱耳。”高祖深以为然。
但汉王次长，又不才，此外诸子并幼，故不能用其说。
及宣帝即位，追郑译等，复为近侍。轨自知及于祸，谓
所亲曰：“吾昔在先朝，实申社稷至计，今日之事，断可
知矣。此州控带淮南，邻接彊寇，欲为身计，易同反掌。
但忠义之节，不可亏违。况荷先帝厚恩，每思以死自
效，岂以获罪于嗣主，便欲背德于先朝。止可于此待
死，义不为他计，冀千载之后，知吾此心。”大象元年，帝
令内史杜庆信就徐州杀轨。御正中大夫颜之仪切
谏，帝不纳，遂诛之。轨立朝忠恕，兼有大功。忽以无罪
被戮，天下知与不知，无不伤惜。